I forbindelse med præsentationen af Nordsøaftalen, lagde finansminister Kristian Jensen (V) vægt på, hvordan aftalen »er med til at skabe industri og beskæftigelse i Danmark«.

Efterfølgende har mange andre politikere ligeledes ytret stor glæde over de mange nye job, aftalen vil føre med sig.

Problemet er bare, at der ikke findes noget officielt bud på, hvor mange job der er tale om.

Ifølge Finansministeriet findes der ingen beregninger på omfanget af ny beskæftigelse som følge af aftalen. Det skriver ministeriets pressemedarbejder i en mail til Ingeniøren. Samme melding lyder fra både Erhvervsministeriet og Beskæftigelsesministeriet, når Ingeniøren spørger dem.

Læs også: Gigantrenovering af vitalt naturgasfelt lukker dansk produktion over to år

Alligevel var energi-, forsynings- og klimaminister Lars Chr. Lilleholt (V) ikke bleg for på Twitter at referere til 'tusindvis af arbejdspladser' som følge af aftalen:

Nordsøaftale gavner hele Danmark og skaber tusindvis af arbejdspladser, eksempelvis på havnen i Esbjerg #dkpol https://t.co/GyI11PrBGb— Lars Chr. Lilleholt (@larsclilleholt) 23. marts 2017

Hvilke 4.000 job?

I energi-, forsynings- og klimaministerens tweet linker han til en artikel fra JyskeVestkysten, hvor havnedirektøren i Esbjerg glæder sig over den nye aftale.

Og netop i Esbjerg er det ukendte antal arbejdspladser, som følger med Nordsøaftalen, flere gange blevet til 4.000 nye job både i JyskeVestkysten og hos DR.

Særligt Esbjergs borgmester, Johnny Søtrup (V), har fejret de mange tusinde arbejdspladser, men da Ingeniøren spørger borgmesteren direkte ind til antallet af arbejdspladser, henviser han til Esbjergs Erhvervsudvikling, der forsøger at fremme vækst og udvikling på tværs af offentlige og private foretagender i den vestjyske by.

Men heller ikke hos denne part synes der at findes et realistisk bud på beskæftigelsen. I et skriftligt svar til Ingeniøren skriver erhvervschef Karsten Reiter i Esbjerg Erhvervsudvikling:

»Esbjerg ligger desværre ikke inde med de konkrete beregninger bag tallene. De bedste til at give dig den konkrete baggrund for tallene vil være partnerne bag aftalen.

Derfor er vores anbefaling at du kontakter Mærsk eller de politiske parter bag aftalen. Beskæftigelseseffekten er helt sikkert et af mange elementer, der er indgået i forhandlingerne.«

Mærsk er også tilbageholdende

Følger man erhvervschefens råd, er der kun én part tilbage at spørge.

Eftersom Finansministeriet, der har lavet det økonomiske grundlag for aftalen, ikke har lavet beregninger på beskæftigelsen, har Ingeniøren derfor spurgt Mærsk.

Uden at kunne konkretisere det nærmere lyder buddet fra Maersk Oils presseafdeling, at genopbygningen af Tyra-feltet, samt andre aktiviteter i Nordsøen, kan generere 'flere tusinde job'.

Hvor mange arbejdspladser, den nye Nordsøaftale vil føre med sig, og hvor mange af disse der vil blive besat af dansk arbejdskraft, må tiden altså vise.